**ФАО иқтидори хоҷагиҳои тухмипарварии гандумро дар Тоҷикистон тавассути омӯзишҳо оид ба истифодаи самараноки нуриҳо, обёрӣ ва ҳифзи растаниҳо тақвият мебахшад**

***12 марти соли 2025, Душанбе*** - Гандум зироати муҳим барои Тоҷикистон ба шумор рафта, дар таъмини амнияти озуқаворӣ ва бахши кишоварзии кишвар нақши калидӣ дорад. Такмили истеҳсоли гандум тавассути усулҳои беҳтари кишоварзӣ ва идоракунии захираҳо ҷиҳати таҳкими устувории соҳаи кишоварзӣ ва таъмини истеҳсоли устувори озуқаворӣ барои аҳолии афзояндаи кишвар хеле муҳим аст.

Созмони озуқаворӣ ва кишоварзии Созмони Милали Муттаҳид (ФАО) як силсила омӯзишҳои амалиро оид ба истифодаи самараноки нуриҳои минералӣ, обёрӣ ва усулҳои ҳифзи растанӣ барои кишоварзони хоҷагиҳои тухмипарварии гандум дар вилоятҳои Суғду Хатлон ва ҳамчунин дар навоҳии тобеи ҷумҳурии Тоҷикистон ба анҷом расонд. Омӯзишҳо дар моҳҳои январ ва феврали соли 2025 дар доираи лоиҳаи «Баланд бардоштани устувории кишоварзӣ», ки аз ҷониби Бонки Ҷаҳонӣ маблағгузорӣ мешаванд, амалӣ гардиданд.

Барномаи омӯзишӣ барои баланд бардоштани донишу малакаҳои амалии кишоварзон оид ба истифодаи самараноки маводи ғизоӣ ва нуриҳои минералӣ, ҳалли самаранок ва боэътимоди мубориза бо ҳашароти зараррасон, инчунин системаҳои обёрӣ дар кишти тухмии гандум пешбинӣ шудааст, ки ҳадафи онҳо баланд бардоштани ҳосили зироатҳо, беҳтар кардани солимии хок, оптимизатсияи истифодаи об ва ташаккули фаҳмиши амиқ оид ба мутобиқшавӣ ба шароити тағйирёбандаи иқлим ва ба ин васила таъмини беҳтар шудани сифати истеҳсоли гандум мебошад.

«Тавассути таъмини кишоварзон бо малакаҳо, дониш ва воситаҳои зарурӣ, ФАО ба ҷомеаҳои кишоварзӣ имкон медиҳад, ки дар муқобили мушкилоти экологӣ ва бозорҳои тағйирёбанда рушд намоянд ва ҳамин тариқ барои ояндаи устувори кишоварзӣ замина фароҳам оранд», - таъкид кард Агаси Арутюнян, и.в. Намояндаи ФАО дар Точикистон.

Дар ҷараёни омӯзишҳо ба кишоварзон аз минтақаҳои гуногуни вилоятҳои Суғду Хатлон, инчунин аз навоҳии тобеи ҷумҳурӣ таҷрибаи беназири амалӣ ва донишҳои назариявӣ дастрас гардиданд.

«Тренинг бениҳоят арзишманд буд. Семинари амалй ва машғулиятҳо бо роҳбарии мутахассисон ба мо оид ба чй тавр самаранок истифода бурдани нурихои минералӣ, усулҳои ҳозиразамони обьёрй, мубориза бо ҳашароти зараррасон ва татбиқи усулҳои устувори кишоварзӣ фаҳмиши амиқтар дастрас намуданд. Малакаҳои нав ба мо на танҳо ба баланд бардоштани самаранокии фаъолияти хоҷагиҳои гандумпарварӣ кумак мерасонанд, балки дар таъмини устувории онҳо дар муқобили мушкилот, аз қабили хушксолӣ мусоидат мекунанд», - таъкид намуд Қобилҷон Шокиров, агрономи хоҷагии тухмипарвварии ба номи Д. Исоев, н. Конибодом вилояти Суғд.

Чорабинии мазкур бахше аз лоиҳаи калони «Баланд бардоштани устувории кишоварзӣ» ба шумор рафта, дар ҳамкорӣ бо Муассисаи давлатии «Рушди соҳибкории кишоварзӣ» амалӣ мегардад, ки ба беҳбудии амнияти озуқаворӣ ва таҳкими устувории системаҳои кишоварзӣ дар Тоҷикистон тавассути пешбурди таҷрибаҳои устувор ва оқилонаи кишоварзӣ нигаронида шудааст.

Соли 2025 Созмони озуқаворӣ ва кишоварзии Созмони Милали Муттаҳид (ФАО) 80-солагии худро бо ифтихор ҷашн мегирад. Ин марҳалаи муҳим ҳашт даҳсолаи ӯҳдадориҳои устувор марбут ба амнияти озуқавории ҷаҳонӣ ва мубориза бо гуруснагиро дар бар мегирад. Аз замони таъсисаш дар соли 1945, ФАО дар сафи пеши талошҳо ҷиҳати таъмини дастрасии аҳолӣ ба озуқавории кофӣ, серғизо ва бехатар қарор дорад. Тӯли солҳо ФАО дар дастрас намудани дониши техникӣ, маслиҳатҳои сиёсӣ ва захираҳо барои кӯмак ба кишварҳо дар баланд бардоштани ҳосилнокии кишоварзӣ, таҳкими системаи озуқаворӣ ва ҳалли мушкилоти камбизоатӣ ва камғизоӣ нақши калидӣ бозид.